«የአረንጓዴ አሻራ መርሀ ግብሩ የአካባቢ ጥበቃ ዲፕሎማሲ ድልን አጎናጽፏል» ፕሮፌሰር ፈቃዱ በየነ የአካባቢ ደንና አየር ንብረት ለውጥ ኮሚሽን ኮሚሽነር
አዲስ አበባ፡- ኢትዮጵያ በከፍተኛ መጠንና ትኩረት በመተግበር ላይ የምትገኘው የአረንጓዴ አሻራ መርሃ ግብር በርካታ የአካባቢ ጥበቃ ዲፕሎማሲ ድሎች እያጎናፀፋትና የተለያዩ ድጋፎች እንድታገኝ ምክንያት እየሆናት መምጣቱን የአካባቢ ደንና አየር ንብረት ለውጥ ኮሚሽን አስታወቀ፡፡የውሃ መስኖ እና ኢንርጂ ሚኒስትር ፣ የአካባቢ ደን እና አየር ንብረት ኮሚሽን እንዲሁም የከተማ ልማትና የኮንስትራክሽን ሚኒስትር የዘንድሮውን የአረንጓዴ አሻራ መርሀ ግብር አፈፃፀም አስመልክቶ ትናንት በሰጡት መግለጫ፣ የአካባቢ ደንና አየር ንብረት ለውጥ ኮሚሽን ኮሚሽነር ፕሮፌሰር ፈቃዱ በየነ እንደገለፁት፣ ኢትዮጵያም የአየር ንብረት ለውጥ የሚያስከትለው ሁለንተናዊ ጉዳት ለ መከላከል ከፈቃደኝነትም በላይ ከልማት እቅዶቿ ጋር በተሰናሰለ መልኩ ተግባሩን በቁርጠኝነት በማስመስከር ላይ ትገኛለች፡፡ በባለፈው ዓመት በአረንጓዴ አሻራ በተከለቻቸው ችግኞችም በርካታ የአካባቢ ጥበቃ ዲፕሎማሲ ድሎች ማስመዝገብና ለበርካታ አገራት አርአያ መሆን ችላለች።ኮሚሽነሩ፣ በዚህ የአርአያነት ተግባራም የምታገኛቸው የሀብትና የቴክኖሎጂ ድጋፎች እየጨመሩ መምጣታቸውን አመልክተው፣ ዘንድሮ በአገር አቀፍ ደረጃ በመካሄድ ላይ የሚገኘው የአረንጓዴ አሻራ መርሃ ግብርም የከባቢ ተፅእኖን በመከላከል ረገድ የአገሪቱን መሪነትና ተሰሚነት ይበልጥ የሚያገዝፍ ተጨማሪ ድጋፎችን እንድታገኝም አቅም የሚፈጥር መሆኑን አስገንዝበዋል፡፡አገሪቱም ከመላ ህዝቦቿ ጋር በመቀናጀት በዚህ መስክ የጀመረችውን የመሪነት ሚና አጠናክራ እንደምትቀጥል ያላቸውን እምነት በመግለጽ ፣ የዘንድሮው አገር አቀፍ የአረንጓዴ አሻራ መርሃ ግብርም ውጤታማ በሆነ መልኩ እየተተገበረ እንደሚገኝ አስታውቀዋል፡፡ የውሃ መስኖና ኢነርጂ ሚኒስትር ሚኒስትሩ ዶክተር ኢንጂነር ስለሺ በቀለ በበኩላቸው፣ በመጀመሪያ ዙር የአረንጓዴ አሻራ መርህ ግብር አራት ቢሊዮን ችግኝ ለመትከል ታቅዶ ከእቅዱ በላይ አራት ነጥብ ሰባት ቢሊዮን ችግኝ መተከሉን አስታውሰዋል፡፡ክረምቱ እንደወጣ በተደረገ
የመጀመሪያ ዙር የፅድቀት
መጠን ልኬት ከአጠቃላይ
በ2011 ከተተከለው
ችግኝ 84 በመቶ
የፀደቀ መሆኑን ገልጸው፣
በጋው እንዳለፈ በግንቦት
ወር በተደረገ በሁለተኛ
ዙር የፅድቀት ልኬት
78 በመቶ መፅደቁ መረጋገጡን አስታውቀዋል፡፡በአጠቃለይ ከተተከሉ ችግኞች በተከላ ወቅት ተካዩ ማህበረሰብ ቃል በገባው መሰረት በድህረ ተከላ እንክብካቤ ወደ ሶስት ነጥብ ሁለት ቢሊዮን ለሚጠጉ ችግኞች እንክብካቤ ማድረጉን አመልክተው ፣ በሂደትም 13 ሚሊዮን የሚሆኑ ችግኞችን በሞቱት ቦታ የመተካት ስራ ተሰርቷል ብለዋል፡፡የዚህን ዓመት የችግኝ መርሃ ግብር ለየት የሚያደርገው በኮቪድ ወረርሽኝ ዓለም እየተፈተነ ባለበት ፣ችግሩ በሀገራችን ከፍተኛ ስጋት በሆነበት ሁኔታ ውስጥ በከፍተኛ ጥንቃቄ የሚካሄድ በመሆኑ ነው ብለዋል፡፡በ2012 የአረንጓዴ አሻራ ፕሮግራም 5 ቢሊዮን ችግኝ ለመትከል መታቀዱንና እስካሁንም ከሁለት ቢሊዮን በላይ ችግኞች መተከላቸውን ጠቁመው፣ በየእለቱም ቁጥሩ ትርጉም ባለው መጠን እየጨመረ መምጣቱን አስታውቀዋል፡፡ እስካሁን ያለው የመርህ ግብሩ አፈፃፀምም በመልካም ውጤት ላይ ይገኛልም ብለዋል፡፡የከተማ ልማት እና ኮንስትራክሽን ሚኒስቴር ኢንጂነር አይሻ መሃመድ በበኩላቸው፣ የአረንጓዴ አሻራ መርሀ ግብር ለአንድ አገር ከተማ የሚያበረክተው ማህበራዊና ኢኮኖሚያዊ ትሩፋት ዘርፈ ብዙ መሆኑን ጠቁመው፣ በተለይ ማህበራዊና የአብሮነት ግንኙነትን ለማጠናከር እንዲሁም ለስራ እድል ፈጠራ ከፍተኛ አቅም የሚፈጥር መሆኑን አብራርተዋል፡፡አመራሮቹ በኮቪድ 19 ወረርሽኝ ምክንያት እንደ ባለፈው ዓመት በጋራ እና በብዛት ወጥቶ መትከል ባይችልም ፣ ተገቢውን ጥንቃቄ በማድረግ የተጀመረውን የአረንጓዴ ልማት አሻራ ለማስቀጠል ዜጎች በስፋት እንዲሳተፉ ጥሪ አቅርበዋል፡፡አዲስ ዘመን ሐምሌ 9/2012ታምራት ተስፋዬ